Virallinen lehti nro C 104 , 06/04/1998 s. 0148



A4-0022/98 Päätöslauselma toisesta komission kertomuksesta neuvostolle, Euroopan parlamentille, talous- ja sosiaalikomitealle sekä alueiden komitealle terveyden suojelua koskevien vaatimusten liittämisestä osaksi yhteisön politiikkoja (KOM(96)0407 - C4-0663/96) Euroopan parlamentti, joka - ottaa huomioon toisen komission kertomuksen (KOM(96)0407 - C4-0663/96), - ottaa huomioon aiemmat päätöslauselmansa ja vuonna 1979 laatimansa lausunnot kansanterveysongelmista ja erityisesti 19. marraskuuta 1993 antamansa päätöslauselman Maastrichtin sopimuksen jälkeisestä kansanterveyspolitiikasta ((EYVL C 329, 6.12.1993, s. 375.)), - ottaa huomioon komission 24. marraskuuta 1993 antaman kansanterveysalan toimintakehystä koskevan tiedonannon (KOM(93)0559 - C3-0508/93), - ottaa huomioon ympäristö-, terveys- ja kuluttajansuojavaliokunnan mietinnön (A4-0022/98), A. ottaa huomioon, että Euroopan unionista tehty sopimus siirtää kansanterveyttä koskevan koordinoidun politiikan kehittämisen yhteisön tehtäväksi, B. ottaa huomioon, että Euroopan unionille asetetaan terveyden suojelua koskevia velvoitteita erityisesti Maastrichtin sopimuksessa, terveyden suojelua koskevassa 129 artiklassa sekä lisäksi työntekijöitä koskevassa 118 ja 118 a artiklassa ja sosiaalisessa peruskirjassa sekä kansalaisia ja kuluttajia koskevassa 100 a ja 130 artiklassa, C. ottaa huomioon, että Amsterdamissa pidetyn hallitusten välisen konferenssin tulosten, erityisesti 129 artiklan tarkistamisen, johdosta unionin tehtävät terveydenhuollon alalla laajenevat huomattavasti sopimuksen voimaantulon jälkeen, D. ottaa huomioon ne haasteet, jotka eurooppalaisen terveyspolitiikan on otettava vastaan, erityisesti väestörakenteen muuttuminen, uudet hoitomenetelmät ja -tekniikat, elin- ja työympäristön muutokset sekä väestön lisääntyvä liikkuvuus; 1. Pitää tervetulleena komission kertomusta terveyden suojelua koskevien vaatimusten liittämisestä osaksi yhteisön politiikkoja ja katsoo sen edistävän EY:n perustamissopimuksen 129 artiklan sisältämien tavoitteiden saavuttamista, koska se lisää tietoisuutta siitä, miten monet eri politiikan alat vaikuttavat terveyteen; 2. Pyytää komissiota myös vastaisuudessa esittämään vuosikertomuksen terveyden suojelua koskevien vaatimusten liittämisestä osaksi yhteisön politiikkoja ja tässä yhteydessä myös - arvioimaan, missä määrin terveyspoliittiset näkökohdat on otettu huomioon jo politiikkojen kehittämisvaiheessa ja kirjaamaan sitä koskevat tiedot jokaisen yhteisön politiikan päättyessä, mukaan lukien selvitys siitä, missä tapauksissa terveyspoliittisia näkökohtia ei ole otettu huomioon, - luetteloimaan yksittäisillä politiikan aloilla ilmenevät terveyspoliittiset puutteet - sisällyttämään kertomukseen katsauksen sellaisista suunnitelluista hankkeista, joilla on terveyspoliittisia vaikutuksia; 3. Pyytää, että komissio vuosittaisissa ohjelmissaan viittaa toimiin, joilla on terveyspoliittisia vaikutuksia; 4. Pyytää, että komissio esittäessään ehdotuksia uusiksi aloitteiksi ja/tai tarkistaessaan voimassa olevia säännöksiä tutkii, mitä vaikutuksia näillä on ihmisten terveyteen ja antaa niistä selvityksen terveysvaikutusten yhteydessä; lisäksi olisi ilmoitettava, missä määrin terveysnäkökohdat on otettu huomioon ehdotuksia laadittaessa; 5. Vaatii komissiota tunnustamaan, että - kansanterveyttä koskevista toimista on lisääntyvässä määrin tulossa horisontaalisia; - tulisi olla olemassa virallisia rakenteita, jotka kannustavat asianmukaiseen osastojen väliseen yhteistyöhön; - tulisi olla käytettävissä riippumattomia kansanterveyden asiantuntijoita, jotka auttavat toteamaan terveyspoliittiset vaikutukset jo politiikkojen kehittämisvaiheessa; 6. Katsoo, että komission kertomuksessa erityisesti tutkimuksen ja kehityksen, ympäristön ja energian, liikenteen ja kansainvälisen yhteistyön osalta ihmisten terveyteen vaikuttavaa toimintaa on analysoitu tarkasti ja perusteellisesti; 7. Toteaa, että sisämarkkinoista ja erityisesti maataloudesta ja ravitsemuksesta esitetyt lausunnot jäävät yleisiksi ja epätäydellisiksi ja ettei selvitysten laajuus missään nimessä vastaa näiden alojen terveyspoliittista merkitystä; pyytää siksi komissiota kiinnittämään erityistä huomiota näihin mainittuihin politiikan aloihin seuraavassa kertomuksessaan terveyden suojelua koskevien vaatimusten liittämisestä osaksi yhteisön politiikkoja; pyytää lisäksi komissiota harkitsemaan - koska huono ravinto on pääasiallisimpia syitä sairauksien esiintymiseen - yhteisen maatalouspolitiikan määräysten mukaisesti tuotetun ja tuhotun ravinnon määrien sisällyttämistä seuraavaan kertomukseen; 8. Pyytää komissiota erityisesti edistämään terveyden suojelua koskevien vaatimusten liittämistä osaksi yhteisön elintarvikeoikeutta, ja katsoo, että vihreä kirja «Euroopan unionin elintarvikelainsäädännön yleiset periaatteet» (KOM(97)0176 - C4-0213/97) sekä «Kuluttajien terveys ja elintarvikkeiden turvallisuus» -tiedonanto (KOM(97)0183 - C4-0238/97) ovat askelia oikeaan suuntaan; 9. Pyytää komissiota ennen lainsäädäntötoimien ehdottamista esittämään tiedonannon EU:n vitamiini- ja kivennäisainetuotetilanteesta; 10. Katsoo, että sekä maatalousministerien neuvoston esittämä pyrkimys vähentää määrän perusteella annettavaa tukea ja suosia laatuun perustuvaa tukea että tupakanviljelystä muuhun viljelyyn siirtyville maksettava tuki vaikuttavat myönteisesti terveyden suojeluun, ja pyytää komissiota esittämään tupakka-alan osalta uudistussuunnitelman, jossa otetaan huomioon tupakoinnin aiheuttamat terveyshaitat; 11. Pyytää komissiota laatimaan iäkkäämpien työntekijöiden hyväksi tarkoitettuja erityisiä terveydenhuoltotoimia ennenaikaisen työelämästä poistumisen ehkäisemiseksi; 12. Pyytää komissiota varmistamaan, ettei yhteisön varoilla toteuteta sellaista tutkimusta, joka on ristiriidassa korkeatasoisen ihmisten terveyden suojelun kanssa, kuten kertomuksessa mainittu vähemmän nikotiinia sisältävän tupakan kehittäminen; 13. Pyytää komissiota vahvistamaan pääosastojen välistä terveyspoliittisista kysymyksistä vastaavaa ryhmää komission sisäisissä kuulemis- ja neuvottelumenettelyissä, jotta terveyspolitiikan kasvava merkitys voidaan tällä tavoin ottaa huomioon; 14. Pyytää komissiota välittämään Euroopan parlamentille yksityiskohtaiset tiedot pääosastojen välisen terveyspoliittisista kysymyksistä vastaavan ryhmän ja sen alaryhmien kokoonpanosta, työtehtävistä ja tähän mennessä toteutetusta työstä; 15. Pyytää komissiota huolehtimaan siitä, että johtavien työsuojelutarkastajien komitea tiedottaa työnsä tuloksista ainakin turvallisuutta, työhygieniaa ja terveyden suojelua käsittelevälle neuvoa-antavalle komitealle; 16. Pyytää komissiota tutkimaan, miten perustamissopimuksen 48 artiklan mukaista työntekijöiden oikeutta vapaaseen liikkuvuuteen voidaan parantaa lääkärien ja erityisesti lääkäriharjoittelijoiden osalta; 17. Pyytää komissiota laatimaan ehdotuksia potilaiden oikeuksien vahvistamisesta Euroopan tasolla ja esittämään samalla tutkimuksen hoitovirheiden aiheuttamien korvausten maksamista koskevista kansallisista säännöksistä; 18. Vahvistaa vaatimuksensa siitä, että terveyskysymyksistä vastaavien komission osastojen työnjakoa on tarkistettava, jotta terveyspolitiikan kehittämisestä ja toteutuksesta vastaa vain yksi pääosasto ja yksi komission jäsen, jolla on poliittinen vastuu; 19. Pyytää, että komissio vuoden 1999 alustavaa talousarvioesitystä laadittaessa ottaa huomioon kansanterveyden kasvavan merkityksen Euroopassa ja ennaltaehkäisevät terveysohjelmat sekä varaa enemmän määrärahoja näihin tarkoituksiin; lisäksi olisi jo vuoden 1999 talousarviossa otettava käyttöön oma «Kansanterveys»-osasto, johon kansanterveyttä koskevat budjettikohdat kootaan yhteen avoimuutta noudattaen; 20. Pitää tervetulleena komission aloitetta esittää 129 artiklan laajennetun soveltamisalan nojalla Euroopan terveyspolitiikan Amsterdamin kokouksen jälkeistä tulevaisuutta koskeva tiedonanto ja/tai vihreä kirja, jossa olisi analysoitava tulevaisuudessa kysymykseen tulevat tehtävät ja määriteltävä toissijaisuusperiaatteen asettamat rajat ennen kaikkea herkillä aloilla, kuten vaihtoehtoisten hoitomenetelmien salliminen, ja helpotettava uutta keskustelua julkisten viranomaisten ja laitosten kansanterveyspolitiikkaa koskevista tulevaisuuden ensisijaisista tarpeista Euroopassa, jäsenyyttä hakevat maat mukaan lukien; pyytää komissiota tukemaan parlamentin tähän liittyviä aloitteita, mm. julkisia kuulemisia; 21. Pyytää komissiota esittämään ehdotuksia, joilla voidaan vahvistaa terveyspolitiikan asemaa Euroopassa ja lisäämään sen painoarvoa suhteessa muihin politiikan aloihin sekä vahvistamaan yhteisön roolia suhteessa kansanterveyden alalla toimiviin verkostoihin tai elimiin, kuten kansalaisjärjestöihin ja Maailman terveysjärjestöön; 22. Pyytää komissiota työskentelemään edelleen päättäväisesti kasvuhormonien käytön kieltämiseksi eläinrehussa; 23. Pyytää komissiota WTO:ssa pitämään kiinni kaikkien WTO:n jäsenmaiden oikeudesta tieteellisin perustein toteuttaa korkeampaa suojelun tasoa kuin Codex Alimentariuksen suositusten perusteella voidaan saavuttaa; 24. Pyytää komissiota soveltamaan kaikkiin tuontielintarvikkeisiin samoja terveydensuojelua koskevia vaatimuksia kuin yhteisössä tuotettuihin elintarvikkeisiin; 25. Pyytää komissiota pyrkimään tiukkaan atomivoiman käyttöön liittyviä vastuukysymyksiä koskevaan lainsäädäntöön väestön terveyden suojelemiseksi; 26. Pyytää neuvostoa suhtautumaan rakentavammin EU:n rooliin kansanterveysalan yhteistyössä 129 artiklan määräysten mukaisesti; 27. Kehottaa puhemiestään välittämään tämän päätöslauselman komissiolle, neuvostolle ja jäsenvaltioiden hallituksille.